CELEX: 22005D0956
Language: el
Date: 2005-12-19 00:00:00
Title: 2005/956/ΕΚ: Απόφαση αριθ. 4/2005 της Μεικτής Επιτροπής Γεωργίας, της  19ης Δεκεμβρίου 2005 , όσον αφορά την τροποποίηση στο προσάρτημα 1 του παραρτήματος 9 της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων

29.12.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 346/44
            
         
      ΑΠΌΦΑΣΗ αριθ. 4/2005 ΤΗΣ ΜΕΙΚΤΉΣ ΕΠΙΤΡΟΠΉΣ ΓΕΩΡΓΊΑΣ
   
   της 19ης Δεκεμβρίου 2005
   όσον αφορά την τροποποίηση στο προσάρτημα 1 του παραρτήματος 9 της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων
   (2005/956/ΕΚ)
   Η ΜΕΙΚΤΗ ΕΠΙΤΡΟΠΗ ΓΕΩΡΓΙΑΣ,
   Έχοντας υπόψη:
   τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων, και ιδίως το άρθρο 11,
   Εκτιμώντας τα ακόλουθα:
   
               (1)
            
            
               Η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων (στη συνέχεια καλούμενη «η συμφωνία») άρχισε να ισχύει την 1η Ιουνίου 2002.
            
         
               (2)
            
            
               Το παράρτημα 9 της συμφωνίας αποσκοπεί στην προώθηση του εμπορίου των γεωργικών προϊόντων και των τροφίμων που παράγονται με βιολογική μέθοδο παραγωγής και τα οποία προέρχονται από την Κοινότητα και την Ελβετία.
            
         
               (3)
            
            
               Δυνάμει του άρθρου 8 παράγραφος 2 του παραρτήματος 9 της συμφωνίας, η ομάδα εργασίας εξετάζει την εξέλιξη των αντίστοιχων νομοθετικών και κανονιστικών διατάξεων των Μερών και διατυπώνει ιδίως προτάσεις τις οποίες υποβάλλει στη Μεικτή Επιτροπή Γεωργίας προκειμένου να προσαρμοστούν και να ενημερωθούν τα σχετικά προσαρτήματα.
            
         
               (4)
            
            
               Το προσάρτημα 1 του παραρτήματος 9 της συμφωνίας αφορά τις κανονιστικές διατάξεις για την εμπορική διάθεση των γεωργικών προϊόντων και των τροφίμων που παράγονται με βιολογική μέθοδο παραγωγής οι οποίες εφαρμόζονται στην Ευρωπαϊκή Κοινότητα και στην Ελβετία.
            
         
               (5)
            
            
               Είναι σκόπιμο να προσαρμοστεί το προσάρτημα 1 του παραρτήματος 9 της συμφωνίας για να ληφθεί υπόψη η εξέλιξη των κανονιστικών διατάξεων στην Κοινότητα και στην Ελβετία,
            
         ΑΠΟΦΑΣΙΖΕΙ:
   Άρθρο 1
   Το προσάρτημα 1 του παραρτήματος 9 της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων αντικαθίσταται από το κείμενο που προσαρτάται στην παρούσα απόφαση.
   Άρθρο 2
   Η παρούσα απόφαση αρχίζει να ισχύει την 1η Ιανουαρίου 2006.
   
      Βρυξέλλες, 19 Δεκεμβρίου 2005.
      
         
            Για τη Μεικτή Επιτροπή Γεωργίας
         
         
            Ο επικεφαλής της αντιπροσωπείας της Ευρωπαϊκής Κοινότητας
         
         Aldo LONGO
         
         
            Ο επικεφαλής της ελβετικής αντιπροσωπείας
         
         Christian HÄBERLI
         
         
            Ο γραμματέας της Μεικτής Επιτροπής Γεωργίας
         
         Remigi WINZAP
         
      
   
   
      ΠΑΡΑΡΤΗΜΑ
      
         
            «ΠΡΟΣΑΡΤΗΜΑ 1
            Κανονιστικές διατάξεις που εφαρμόζονται στην Ευρωπαϊκή Κοινότητα
            Κανονισμός (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (EE L 198 της 22.7.1991, σ. 1), όπως τροποποιήθηκε τελευταία από τον κανονισμό (ΕΚ) αριθ. 2254/2004 της Επιτροπής της 27ης Δεκεμβρίου 2004 (ΕΕ L 385 της 29.12.2004, σ. 20)
            Κανονισμός (ΕΟΚ) αριθ. 94/92 της Επιτροπής, της 14ης Ιανουαρίου 1992, περί θεσπίσεως λεπτομερών κανόνων εφαρμογής του καθεστώτος εισαγωγής από τρίτες χώρες που προβλέπεται στον κανονισμό (ΕΟΚ) αριθ. 2092/91 του Συμβουλίου περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (ΕΕ L 11 της 17.1.1992, σ. 14), όπως τροποποιήθηκε τελευταία από τον κανονισμό (ΕΚ) αριθ.746/2004 (ΕΕ L 122 της 26.4.2004, σ. 10)
            Κανονισμός (ΕΟΚ) αριθ. 207/93 της Επιτροπής, της 29ης Ιανουαρίου 1993, για τον καθορισμό του περιεχομένου του παραρτήματος VI του κανονισμού (ΕΟΚ) αριθ. 2092/91 περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής και για τον καθορισμό λεπτομερών κανόνων για την εφαρμογή των διατάξεων του άρθρου 5 παράγραφος 4 του εν λόγω κανονισμού (ΕΕ L 25 της 2.2.1993, σ. 5), όπως τροποποιήθηκε τελευταία από τον κανονισμό (ΕΚ) αριθ. 2020/2000 (ΕΕ L 241 της 26.9.2000, σ. 39)
            Κανονισμός (ΕΚ) αριθ. 1788/2001 της Επιτροπής, της 7ης Σεπτεμβρίου 2001, για τη θέσπιση των λεπτομερειών εφαρμογής των διατάξεων που αφορούν το πιστοποιητικό ελέγχου για εισαγωγές από τρίτες χώρες σύμφωνα με το άρθρο 11 του κανονισμού (ΕΟΚ) αριθ. 2092/91 του Συμβουλίου περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (ΕΕ L 243 της 13.9.2001, σ. 3), όπως τροποποιήθηκε τελευταία από τον κανονισμό (ΕΚ) αριθ. 746/2004 (ΕΕ L 122 της 26.4.2004, σ. 10)
            Κανονισμός (ΕΚ) αριθ. 223/2003 της Επιτροπής, της 5ης Φεβρουαρίου 2003, για τις απαιτήσεις στον τομέα της επισήμανσης τις συναφείς με τον βιολογικό τρόπο παραγωγής για τις ζωοτροφές, τις σύνθετες ζωοτροφές και τις πρώτες ύλες ζωοτροφών και για τροποποίηση του κανονισμού (ΕΟΚ) αριθ. 2092/91 του Συμβουλίου (ΕΕ L 31 της 6.2.2003, σ. 3)
            Κανονισμός (ΕΚ) αριθ. 1452/2003 της Επιτροπής, της 14ης Αυγούστου 2003, για διατήρηση της παρέκκλισης που προβλέπεται από το άρθρο 6 παράγραφος 3 στοιχείο α) του κανονισμού (ΕΟΚ) αριθ. 2092/91 του Συμβουλίου όσον αφορά ορισμένες ποικιλίες σπόρων προς σπορά και το πολλαπλασιαστικό υλικό και την καθιέρωση διαδικαστικών κανόνων και κριτηρίων σχετικά με αυτήν την παρέκκλιση (ΕΕ L 206 της 15.8.2003, σ. 17)
            Κανονιστικές διατάξεις που εφαρμόζονται στην Ελβετία
            Διάταγμα της 22ας Σεπτεμβρίου 1997 για τη βιολογική γεωργία και την περιγραφή των βιολογικών φυτικών προϊόντων και ειδών διατροφής (διάταγμα για τη βιολογική γεωργία), όπως τροποποιήθηκε τελευταία στις 10 Νοεμβρίου 2004 (RO 2004 4891)
            Διάταγμα του Ομοσπονδιακού Υπουργείου Δημόσιας Οικονομίας της 22ας Σεπτεμβρίου 1997 για τη βιολογική γεωργία, όπως τροποποιήθηκε τελευταία στις 10 Νοεμβρίου 2004 (RO 2004 4895).
            Αποκλεισμός από το καθεστώς ισοδυναμίας
            Ελβετικά προϊόντα με βάση συστατικά τα οποία έχουν παραχθεί στο πλαίσιο της μετατροπής προς τη βιολογική γεωργία.
            Προϊόντα που προέρχονται από την ελβετική αιγοπαραγωγή όταν τα ζώα επωφελούνται της παρεκκλίσεως που προβλέπεται στο άρθρο 39δ του διατάγματος 910.18 για τη βιολογική γεωργία και τον χαρακτηρισμό των βιολογικών προϊόντων και τροφίμων.»